ΓΡΑΠΤΗ ΕΡΩΤΗΣΗ E-0912/96 υποβολή: Hilde Hawlicek (PSE) προς την Επιτροπή (23 Απριλίου 1996)

Θέμα: Εφαρμογή της αποφάσεως του Συμβουλίου 84/819/ΕΟΚ από την Ευρωπαϊκή Επιτροπή

Με την απόφαση 94/819/ΕΚ ((ΕΕ L 340, 29.12.1994, σελ. 8. )) θεσπίσθηκε ένα πρόγραμμα δράσεως για την εφαρμογή μιας πολιτικής επαγγελματικής καταρτίσεως της Ευρωπαϊκής Κοινότητας, στη δε Επίσημη Εφημερίδα της 24ης Μαΐου 1995 δημοσιεύθηκε μια πρόσκληση για την υποβολή προτάσεων ((ΕΕ C 128, 24.5.1995, σελ. 14. )). Την 1η Δεκεμβρίου 1995 πραγματοποιήθηκε μια επιλογή των προγραμμάτων με απόφαση της Επιτροπής Leonardo, της Ευρωπαϊκής Επιτροπής, ΓΔ ΧΧΙΙ. Τον Ιανουάριο του 1996 η Ευρωπαϊκή Επιτροπή ειδοποίησε γραπτώς όσους υπέβαλαν αίτηση για την επιλογή των αιτήσεών τους και τους υποσχέθηκε τη σύναψη συμβάσεων εκτελέσεως των προγραμμάτων που θα ισχύουν αναδρομικά από 1.12.1995.

Το γραφείο για την επαγγελματική στήριξη LEONARDO DA VINCI δεσμεύθηκε να διαβιβάσει εώς τα τέλη Μαρτίου 1996 στους φορείς του προγράμματος το κείμενο των συμβάσεων στη γερμανική γλώσσα.

1. Σε ποιους λόγους οφείλεται η καθυστέρηση της καταρτίσεως των συμβάσεων με τους φορείς των προγραμμάτων και για ποιο λόγο οι δικαιούχοι μπορούν να εισπράξουν τις πιστώσεις του δημοσιονομικού έτους 1995 μόλις από τα μέσα /τέλη Μαΐου 1996;

2. Σχεδιάζει η Επιτροπή να επιταχύνει τις εσωτερικές διαδικασίες προκειμένου να επιτύχσει μία έγκαιρη σύναψη των συμβάσεων και καταβολή των πιστώσεων στα επιλεγέντα αρχικά προγράμματα στο πλαίσιο των αιτήσεων που υπεβλήθηκαν το 1996;

3. Ποια μέτρα προβλέπονται από πλευράς Επιτροπής προκειμένου να τύχουν πρόσθετης υποστηρίξεως οι φορείς, τα προγράμματα των οποίων απειλούνται λόγω της χρονικής καθυστερήσεως με αποτυχία (οι εργασίες δεν μπορούν να πραγματοποιηθούν εντός των προθεσμιών, οι εταίροι εγκαταλείπουν τα προγράμματα);

Απάντηση της κα. Edith Cresson εξ ονόματος της Επιτροπής (4 Ιουνίου 1996)

1. Το LEONARDO DA VINCI είναι ένα νέο πρόγραμμα στον τομέα της επαγγελματικής κατάρτισης, που απαίτησε την προετοιμασία νέου είδους συμβάσεων με τους προτείνοντες σχέδια, λαμβάνοντας υπόψη την ποικιλία των διάφορων κατηγοριών ενεργειών που πρέπει να γίνουν.

Η απόφαση σχετικά με τα σχέδια που έγιναν δεκτά πάρθηκε το Δεκέμβριο του 1995 ύστερα από αξιολόγηση σε πολλά επίπεδα 4.500 προτάσεων που κατατέθηκαν.

Όλες οι συμβάσεις στάλθηκαν στους προτείνοντες που επιλέχθηκαν. Το Δεκέμβριο του 1995, η Επιτροπή τους ενημέρωσε γραπτώς ότι το σχέδιό τους έγινε δεκτό, και ότι συνεπώς ήταν σε θέση να αρχίσουν τις εργασίες. Μόλις η Επιτροπή έλαβε τις συμβάσεις που είχαν υπογραφεί με τη δέουσα διαδικασία από τους προτείνοντες, κατέβαλε την πρώτη δόση της κοινοτικής ενίσχυσης.

2. Η αποστολή των συμβάσεων στους προτείνοντες σχέδια που θα επιλεγούν στο πλαίσιο της πρόσκλησης υποβολής προτάσεων για το 1996, καθώς και η πρώτη καταβολή του ποσού που χορηγείται από την Επιτροπή, θα γίνουν ταχύτερα.

3. Ορισμένοι προτείνοντες έπρεπε να επανεξετάσουν τον προϋπολογισμό της συγχρηματοδότησης, κατά πρώτον σε σχέση με το τμήμα της διαφοράς μεταξύ του ποσού που ζητήθηκε και του ποσού που χορηγήθηκε από την Επιτροπή, και κατά δεύτερον σε σχέση με την ημερομηνία αποστολής των συμβάσεων, λαμβάνοντας υπόψη, στην προκειμένη περίπτωση, τα βασικά κριτήρια που επέτρεψαν την έγκριση του σχεδίου. Οι προτείνοντες σχέδια έχουν έτσι τη δυνατότητα να απευθυνθούν στην Επιτροπή ή στο γραφείο τεχνικής βοήθειας για την υλοποίηση του προγράμματος LEONARDO DA VINCI, σχετικά με κάθε είδους πληροφορίες που αφορούν τις συμβάσεις και τις ενδεχόμενες τροποποιήσεις που επιθυμούν να προτείνουν έπειτα από την αναθεώρηση.